Urmas Hein

Urmas Hein (sündinud 2. veebruaril 1962 Varbla külanõukogus Pärnu rajoonis) on eesti sõudja, sõudetreener ja sõudekohtunik. 

 Elukäik 
Ta on lõpetanud 1980. aastal Pärnu 1. Keskkooli ja 1985. aastal Tartu Riikliku Ülikooli kehakultuuri alal. 

Ta hakkas 1977. aastal käima Tõnis Luki kergejõustikutreeningutel, sõudmistreeninguid alustas 1978 Matti Killingu rühmas, 1980–1986 treenis Jüri Kuruli juhendamisel. https://www.esbl.ee/biograafia/Urmas_Hein 

Aastatel 1979–1986 võistles 15 korda Eesti koondises. 1983. aastal sai meistersportlaseks.

Ta saavutas 1984. aastal Suurel Moskva regatil roolijaga kahepaadil 2. koha ja oli 1985. aastal Nõukogude Liidu meistrivõistlustel seitsmes.

Tulnud viis korda Eesti meistriks:

 1980 roolijaga kahepaadil,
 1982 roolijata neljapaadil,
 1982 ja 1987 kaheksapaadil,
 2015 roolijata kahepaadil sprindis.

Aastatel 1992–1996 oli ta Eesti Sõudeliidu revisjonikomisjoni esimees. Alates 1994. aastast on ta olnud Tartu Ülikooli ja Eesti Maaülikooli vahelise kaheksapaatide võistluse eestvedaja. 1986. aastast tegutseb ta Tartus sõudetreenerina (6. kutsetase, 2006). Ta on ka sõudekohtunik (1993. aastast A-kategooria litsentsiga).

Ta on olnud 2006–2016 AS-i DinoCarrier juhataja. 2025. aasta seisuga töötab ta Tartu Mart Reiniku Koolis kehalise kasvatuse õpetajana.Õpetajad Tartu Mart Reiniku Kooli koduleht. Vaadatud 14.10.2025.

Urmas Hein on ka edukas veteransportlane, näiteks 2019. aastal võitis ta maailma sõudeveteranide regatil World Rowing Masters Regatta neli kuldmedalit.Sirje Pärismaa. Eesti õpetajad on kuldsed sõudjad Õpetajate Leht, 04.10.2019. 

Ta on avaldanud artikleid sõudeliidu häälekandjas Eesti Sõudja. 

Isiklikku
Tema abikaasa on arst Marju Hein, kes on samuti sõudja.

Teosed
 "Eesti sõudespordi ajalugu" (Eesti Sõudespordi Liit, 2001) – kaasautor ja toimetuse liige)

Viited

Kategooria:Eesti sõudjad
Kategooria:Eesti sõudekohtunikud
Kategooria:Eesti sõudetreenerid
Kategooria:Tartu Ülikooli kehakultuuriteaduskonna vilistlased
Kategooria:Sündinud 1962